title: بيتكوين
text: ف 18 غشت 2008، تسجّل ضّومين ديال bitcoin.org. ؤ ف 31 أكتوبر من نفس لعام، واحد لورقة علمية تنشرات ف ليستة د لمييلاج ديال لكريپطوݣرافيا، ب عنوان Bitcoin: A Peer-to-Peer Electronic Cash System (بيتكوين: سيستيم إلكتروني د لفلوس مبني علا لپيرتوپير)، مسنية ب سمية ساطوشي ناكاموطو. ناكاموطو لونصا بيتكوين علا شكل سوفتوير ب مصدر محلول ف يناير 2009، ؤ بقا كيتبادل ميساجات ب لپسودو ديالو مرة مرة حتال 2011 ؤ موراها غبر. لهوية ديالو ل حد سّاعة مامعروفاش. شّركة د كوينبيز ديال لكريپطوعملات، علنات ف واحد رّاپور ف فبراير 2021 بلي يلا تعرفات لهوية د ناكاموطو غادي يأتر هادشي ب شكل سلبي علا لقيمة د بيتكوين.